บราซิลสะพรึง ผู้ป่วย “โควิด” พุ่งสูงสุด วันเดียวเฉียด 3.5 หมื่นราย ดันยอดรวมทะลุ 9.2 แสน!
กระทรวงสาธารณสุขบราซิล เผยพบผู้ติดเชื้อ “โควิด-19” เพิ่มสูงสุด วันเดียวเฉียด 3.5 หมื่นราย ดันยอดรวมทะลุ 9.2 แสน เสียชีวิตเพิ่ม 1,282 ราย ในช่วง 24 ชั่วโมงที่ผ่านมา!
กระทรวงสาธารณสุขบราซิล เผยพบผู้ติดเชื้อ “โควิด-19” เพิ่มสูงสุด วันเดียวเฉียด 3.5 หมื่นราย ดันยอดรวมทะลุ 9.2 แสน เสียชีวิตเพิ่ม 1,282 ราย ในช่วง 24 ชั่วโมงที่ผ่านมา!
17 มิ.ย. 2563

สำนักข่าวซินหัว รายงานว่า เมื่อวานนี้ (16 มิ.ย.63) กระทรวงสาธารณสุขบราซิล รายงานยอดผู้เสียชีวิตจากโรคติดเชื้อไวรัสโคโรนาสายพันธุ์ใหม่ (โควิด-19) รายใหม่ 1,282 ราย ในช่วง 24 ชั่วโมงที่ผ่านมา ทำให้ยอดผู้เสียชีวิตสะสมอยู่ที่ 45,241 ราย
ส่วนจำนวนผู้ป่วยสะสมพุ่งแตะ 923,189 ราย หลังพบผู้ที่มีผลตรวจโรคโควิด-19 เป็นบวกเพิ่ม 34,918 ราย ซึ่งเป็นตัวเลขผู้ป่วยเพิ่มขึ้นในรอบ 1 วัน สูงที่สุด นับตั้งแต่บราซิลมีรายงานผู้เสียชีวิตจากโรคโควิด-19 รายแรกเมื่อ 3 เดือนก่อน
โดยตัวเลขล่าสุดเหล่านี้เกิดขึ้นท่ามกลางความเปลี่ยนแปลงในการผ่อนคลายมาตรการล็อกดาวน์และกลับมาดำเนินกิจกรรมทางเศรษฐกิจ ตัวอย่างเช่น เมืองรีโอเดจาเนโรได้กลับมาจัดการแข่งขันกีฬาอีกครั้ง อาทิ ฟุตบอล แต่ไม่มีผู้ชมในสนาม
ทั้งนี้ บราซิลซึ่งเป็นประเทศขนาดใหญ่ที่สุดและมีประชากรมากที่สุดในแถบลาตินอเมริกานั้น มีการแพร่ระบาดของโรคโควิด-19 รุนแรงที่สุดเป็นอันดับ 2 ของโลก รองจากสหรัฐฯ
ส่วนรัฐเซาเปาลูทางตะวันออกเฉียงใต้ของประเทศ ซึ่งเป็นศูนย์กลางการแพร่ระบาดของบราซิล มีผู้ป่วยโรคโควิด-19 สะสม 190,285 รายและผู้ป่วยเสียชีวิตสะสม 11,132 ราย